‘સેક્રેડ ગેમ્સ’ (એટલે કે ‘પવિત્ર રમતો’) સ્ટોરી છે પોતપોતાની લાઈફના ક્રોસ સેક્શન પર આવીને ઊભેલાં બે પાત્રો સરતાજ સિંઘ (સૈફ અલી ખાન) અને ગણેશ ગાયતોંડેની. સરતાજ સિંઘ પર્સનલ અને પ્રોફેશનલ લાઈફ બંનેમાં સંઘર્ષ કરી રહેલો પોલીસ ઈન્સ્પેક્ટર છે. મુંબઈના બહુ જૂજ સરદાર પોલીસ અધિકારીઓમાંનો તે એક છે. જ્યારે ગણેશ ગાયતોંડે મહારાષ્ટ્રના એક નાનકડા ગામેથી ભાગી આવીને મુંબઈ અંડરવર્લ્ડમાં પોતાનું વર્ચસ્વ સ્થાપનારો મોસ્ટ વોન્ટેડ માફિયા ડોન છે. એક રાતે ગણેશ સરતાજને ફોન કરીને કહે છે કે તારું આ શહેર મુંબઈ ખતરામાં છે. આજથી 25 દિવસમાં કંઈક એવું થવાનું છે કે એમાં એક ત્રિવેદી નામના માણસ સિવાય કોઈ નહીં બચે. બસ, આટલી અમથી વાત. હવે સરતાજ સિંઘ પાસે ટાસ્ક છે ગાયતોંડેને શોધીને એની પાસેથી માહિતી ઓકાવવાનું કે 25 દિવસ પછી એવું તે શું થવાનું છે મુંબઈમાં? તેને રોકવું કેવી રીતે? આ ત્રિવેદી કોણ છે? અને દોઢ દાયકાથી ગાયબ રહેલા માફિયા ડોને એક મામુલી પોલીસવાળાને શા માટે ફોન કર્યો? ક્રેડિટની ઝૂંટાઝૂંટ કરતા પોલીસ ડિપાર્ટમેન્ટમાં પોતાનું નામ કરવાનો આનાથી વધુ ગોલ્ડન ચાન્સ બીજો કયો હોઈ શકે સરતાજ સિંઘ માટે? એટલે એ પણ એકલે હાથે ગાયતોંડેને શોધવા નીકળી પડે છે. જેમાં એને સપોર્ટ મળે છે RAW એજન્ટ અંજલિ માથુર (રાધિકા આપ્ટે)નો. આ બધાની સાથોસાથ 19 વર્ષના એક મુસ્લિમ યુવાનનો ફેક એન્કાઉન્ટર કેસ પણ ચાલી રહ્યો છે, જેમાં સરતાજ સિંઘ અને એના જ સિનિયર પોલીસ અધિકારીઓ સામસામે છે.